วันเดอร์ วูแมน (ภาพยนตร์ พ.ศ. 2560)

| วันเดอร์ วูแมน |
| --- | --- |
ใบปิดภาพยนตร์
กำกับ: แพตตี เจนคินส์
บทภาพยนตร์: อัลเลน ไฮน์เบิร์ก
เนื้อเรื่อง:   แซ็ก สไนเดอร์  อัลเลน ไฮน์เบิร์ก  เจสัน ฟุชส์ 
สร้างจาก: ตัวละคร จาก ดีซี
อำนวยการสร้าง:   ชาร์ลส์ โรเวน  เดโบราห์ สไนเดอร์  แซ็ก สไนเดอร์  ริชาร์ด ซักเคิล 
นักแสดงนำ:   กัล กาด็อต  คริส ไพน์  รอบิน ไรท์  แดนนี ฮูสตัน  เดวิด ธีวลิส  คอนนี นีลเซน  เอเลนา อนายา 
กำกับภาพ: แมทธิว เจนเซ่น
ตัดต่อ: มาร์ติน วอลช์
ดนตรีประกอบ: รูเพิร์ต เกร็กสัน-วิลเลียมส์
บริษัทผู้สร้าง:   วอร์เนอร์บราเธอร์สพิกเจอร์ส  เรตเพก-ดูนเอนเทอร์เทนเมนต์  ดีซีฟิล์มส์  แอตลาสเอนเทอร์เทนเมนต์  ครูลแอนด์อันยูสชวลฟิล์มส์  เทนเซนต์พิกเจอส์  วันดาพิกเจอส์  
ผู้จัดจำหน่าย: วอร์เนอร์บราเธอร์สพิกเจอร์ส
วันฉาย:   15 พฤษภาคม ค.ศ. 2017 (2017-05-15) (เซี่ยงไฮ้)    2 มิถุนายน ค.ศ. 2017 (2017-06-02) (สหรัฐ) 
ความยาว: 141 นาที
ประเทศ: สหรัฐ
ภาษา: อังกฤษ
ทุนสร้าง: 120–150 ล้านดอลลาร์สหรัฐ
ทำเงิน: 822.3 ล้านดอลลาร์สหรัฐ
วันเดอร์ วูแมน (อังกฤษ: Wonder Woman) เป็นภาพยนตร์อเมริกันแนวซูเปอร์ฮีโร ฉายเมื่อปี ค.ศ. 2017 สร้างจากตัวละครชื่อเดียวกันของดีซีคอมิกส์ ภาพยนตร์สร้างโดย ดีซีฟิล์มส์ ร่วมกับ เรตเพกเอนเทอร์เทนเมนต์และบริษัทจีน เทนเซนต์พิกเจอส์ และจัดจำหน่ายโดย วอร์เนอร์บราเธอร์สพิกเจอร์ส เป็นภาพยนตร์เรื่องที่สี่ในจักรวาลขยายดีซี กำกับโดย แพตตี เจนคินส์ จากบทภาพยนตร์โดย อัลเลน ไฮน์เบิร์ก และเนื้อเรื่องโดย ไฮน์เบิร์ก, แซ็ก สไนเดอร์และเจสัน ฟุชส์ ภาพยนตร์แสดงนำโดย กัล กาด็อต เป็น วันเดอร์ วูแมน ร่วมกับ คริส ไพน์, รอบิน ไรท์, แดนนี ฮูสตัน, เดวิด ธีวลิส, คอนนี นีลเซนและเอเลนา อนายา ภาพยนตร์เรื่องนี้เป็นภาพยนตร์คนแสดงเรื่องที่สองที่มี วันเดอร์ วูแมน หลังเธอปรากฏตัวครั้งแรกใน แบทแมน ปะทะ ซูเปอร์แมน แสงอรุณแห่งยุติธรรม (2016) ในภาพยนตร์ วันเดอร์ วูแมน เจ้าหญิงแอมะซอน ไดแอนา ออกเดินทางไปเพื่อหยุดยั้งสงครามโลกครั้งที่หนึ่ง โดยเธอเชื่อว่าความขัดแย้งนั้นเริ่มต้นโดย แอรีส ศัตรูเก่าแก่ของชาวแอมะซอน หลัง สตีฟ เทรเวอร์ นักบินอเมริกันและสายลับ ขับเครื่องบินตกลงบนเกาะ เทอมิสกีรา ของพวกเขาและแจ้งให้เธอทราบเกี่ยวกับเรื่องนี้
การพัฒนาภาพยนตร์คนแสดงของวันเดอร์วูแมน เริ่มต้นในปี ค.ศ. 1996 โดยมี ไอวาน ไรต์แมน เป็นผู้อำนวยการสร้างและอาจจะเป็นผู้กำกับ โครงการดิ้นรนอยู่ในนรกของการพัฒนาเป็นเวลาหลายปี จอห์น โคเฮน, ทอดด์ อัลคอตต์, จอสส์ วีดอนและท่ามกลางคนอื่น ๆ ต่างก็มีส่วนเกี่ยวข้องกับโครงการในหลายช่วงเวลา วอร์เนอร์บราเธอร์ส ประกาศว่ากำลังพัฒนาภาพยนตร์ในปี ค.ศ. 2010 และเจนคินส์เซ็นสัญญาเป็นผู้กำกับในปี ค.ศ. 2015 แรงบันดาลใจของ วันเดอร์ วูแมน นั้นนำมาจากเรื่องราวของ วิลเลียม โมลตัน มาร์สตัน ในทศวรรษ 1940 และเรื่องราวเกี่ยวกับวันเดอร์วูแมนของ จอร์จ เปเรซ ในทศวรรษ 1980 ตลอดจนตัวละครใน เดอะนิว 52 การถ่ายทำเริ่มต้นเมื่อวันที่ 21 พฤศจิกายน ค.ศ. 2015 ที่สหราชอาณาจักร, ฝรั่งเศสและอิตาลี ก่อนจะสิ้นสุดการถ่ายทำในวันที่ 6 พฤษภาคม ค.ศ. 2016 โดยเป็นวันครบรอบวันเกิด 123 ปีของมาร์สตัน ภาพยนตร์มีการถ่ายทำเพิ่มเติมในเดือนพฤศจิกายน ค.ศ. 2016
วันเดอร์ วูแมน ฉายรอบปฐมทัศน์โลกที่เซี่ยงไฮ้เมื่อวันที่ 15 พฤษภาคม ค.ศ. 2017 และฉายในสหรัฐเมื่อวันที่ 2 มิถุนายน ค.ศ. 2017 ในระบบ 4DX, RealD 3D และ IMAX 3D โดย วอร์เนอร์บราเธอร์สพิกเจอร์ส ภาพยนตร์ได้รับการตอบรับในแง่บวกอย่างมาก โดยชมในเรื่องการกำกับ, การแสดง, ภาพ, ฉากโลดโผนและดนตรีประกอบ ภาพยนตร์ทำเงินมากกว่า 821 ล้านดอลลาร์สหรัฐทั่วโลก กลายเป็นภาพยนตร์ที่ทำเงินสูงสุดอันดับที่สิบในปี ค.ศ. 2017 และเคยเป็นภาพยนตร์ที่กำกับโดยผู้กำกับหญิงเดี่ยวที่ทำเงินสูงสุด จนกระทั่งภาพยนตร์เรื่อง ไฮ, มัน ทำเงินแซงไป สถาบันภาพยนตร์อเมริกัน เลือกภาพยนตร์ วันเดอร์ วูแมน เป็นหนึ่งในสิบภาพยนตร์ประจำปี ค.ศ. 2017 และชนะเลิศรางวัลอูโก สาขาการนำเสนอละครยอดเยี่ยม ในปี ค.ศ. 2018 ภาพยนตร์ภาคต่อ วันเดอร์ วูแมน 1984 ฉายเมื่อเดือนธันวาคม ค.ศ. 2020 โดยเจนคินส์กลับมาเป็นผู้กำกับและกาด็อต, ไพน์, ไรท์และนีลเซน กลับมารับบทเดิม ภาพยนตร์เรื่องที่สามกำลังอยู่ในการพัฒนา โดยมีเจนคินส์และกาด็อตกลับมาทำหน้าที่เดิม